khistorydata/jeongjo-sjw-relations huggingface dataset:
정조 13년
己酉四月十四日午時上御誠正閣右副承旨與來待諸臣入侍時右副承旨李書九假注書徐有聞記事官李宗烈記注官金鳳顯戶曹判書徐有隣營建郞廳鄭東敎具膺洪元燮以次進伏訖上曰尙州爲邑地大物衆得無別般難治之端乎膺曰民習比他邑尤爲獰頑此爲難治之弊矣上曰以班戶之多而然耶元燮曰然矣上曰大姓爲誰元燮曰故副提學鄭經世子孫居在本牧矣上曰有立朝者否元燮曰無矣上曰鄭經世子孫無立朝之人豈非欠典乎上曰此外又有大姓否元燮曰故相臣黃喜子孫亦有之矣上曰今番北關移轉穀運送時果無弊端云乎元燮曰別無爲弊之端矣上敎有隣曰綃帳似不如紬帳之久完予意則文禧廟用綿紬帳似好卿與營建諸郞商論以定好矣有隣曰紬帳雖久完恐涉如何臣意則以差勝於綃品而可以久完者用之似好矣上曰懿昭廟及他處皆用綃帳則其在事體何可用勝於綃者乎無論某名色以下於綃品而可以久完者用之爲好卿與營建諸郞官更爲商量爲之可也上曰漢城判尹入侍出榻敎賤臣承命出與漢城判尹李文源偕入進伏上曰爲問濬川事使之入侍矣昨日役軍輩果善爲饋飯耶文源曰然矣上曰二十五日動駕前可以訖役耶文源曰城內則動駕前庶可畢役矣文源曰濬川司後沙山謹依日前下敎方始剗去之役稍除俯瞰之弊而此非一時了當之事臣意則餘沙積置者任其民人之取去待其地勢之漸平自本司更爲發賣許入閭家恐爲合宜故敢此仰達矣上曰依爲之出擧條文源曰城內山麓沙脫處若善爲養木則可除濬川一分之役而沙脫處養木甚難臣意則就東南沿海邑通船處南至丹陽永春東至春川狼川等邑每於分還後以其空石船運京江俾爲補土於山麓沙脫處仍卽種樹則樹木自然麗土而生長矣然此非一兩年間事也今年補一山明年補一麓年年不已以至十餘年則成效可見矣上曰近來四山參軍不能禁松以致南山之間間童濯顧何能種樹耶文源曰參軍則處地卑微固不能擧職若依古法置四山監役則庶可責效臣兒時聞故相臣趙顯命治垣屋以南山莎草蓋其墻南山監役往見而擧法責之故相臣欲以沙峴莎草代之監役曰沙峴莎草是大監私物耶云爾則故相臣不得不撤其蓋墻之莎草還補南山云此在監役之得其人耳上曰監役何能乃爾以卿爲四山堂上然後事可諧矣上曰造山近處民家因積沙頹壓甚苦之云然否文源曰然矣臣意則自五架薩門至南山下山麓單薄處以爲積沙恐爲便好矣上曰卿以五間水門誤謂之五架薩門何也以其五間而爲通水之門故曰五間水門也卿豈不知而誤謂也必以此等事看作高致故若不知者然耳上曰昨以設樂於通廣處之意有所下敎矣處所以何處爲之耶文源曰廣充橋似好矣上更爲下詢曰何處爲好耶文源曰廣充橋最爲通衢矣上曰卿於文字上何如是誤解耶何乃以廣通謂廣充也每事必欲如是之故向爲驪牧時投印於道伯之前幾乎撞着道伯之面云卿以投印之投字認爲投擲之投字而至於此耶誠爲卿悶然也文源曰濬川之役旣濬之後沙土善爲區處可無更塞之患若自五間水門南邊至光熙門山麓單薄處年年輸積次次塡補則實爲便好而今番則訓禁兩營門字內濬役今幾過半有難逶迤遠輸自其附近御營廳字內爲始先用此規明年以後三軍門一體依此擧行恐合事宜故敢此仰達矣上曰依爲之出擧條命退諸臣以次退出
정조 13년
己酉四月十四日西時上御重熙堂坐直承旨入侍時同副承旨申耆假注書徐有聞記注官金鳳顯記事官金祖淳以次進伏訖上曰張大寬殺獄文簿持入可也賤臣承命出持入上曰大寬爲名漢無乃年前與院隷相鬪破碎命牌之人耶耆曰未及聞知矣上命賤臣探問院隷賤臣回奏曰然矣命書傳敎曰關東之土瘠最於諸路且經癸卯之後宵旰一念未嘗不東顧向於北運穀物雖不得不爲西民略加排定準數給代俾裕民食朝家擧條不宜始勤旋忽昨見狀本嶺運正雜穀欠縮條百餘石自本道擔當備送云道伯擧行之周便殊極嘉尙殘邑百石可敵大處千包裝送之際亦必有補縮簸揚等許多糜費如此則穀摠姑勿論民力又不些豈可無終始之澤令廟堂依已例區劃數百石給代俾卽從便充上竝與前劃給代卽講生穀之方使實惠下究而遠曁事分付該道道臣以都承旨李亨逵卒逝單子命書傳敎曰雖知病重意或有稍歇時昨政點下今聞奄逝不但惻然其才亦未盡用亦甚嗟惜例有賻祭之擧祭文中以此意措辭事令知製敎知悉又命書傳敎曰俄筵適因上京守令問之本牧有黃翼成及鄭文莊子孫云翼成孫纔有收用之命而文莊後孫則鄭知模作故之後尙無筮仕者是豈收錄儒先後裔之意乎故副提學文莊公鄭經世後孫令該曹問于該道使之訪問狀聞後初仕卽爲調用事分付命書公事判付訖命退承史以次退出
정조 13년
行都承旨具庠坐左承旨朴天衡未肅拜右承旨金光默坐直左副承旨申應顯坐右副承旨李敏采坐直同副承旨丁範祖未肅拜注書二員未差假注書徐有聞仕直趙台榮仕事變假注書兪漢㝢仕
정조 13년
金光默啓曰大司憲尹尙東掌令成鼎鎭任希遠持平權中憲牌招啓辭未下執義許晊持平趙恪在外監察茶時之意敢啓傳曰知道
정조 13년
丁範祖啓曰備邊司郞來言今日賓廳日次而國忌正日相値不得來會云矣敢啓傳曰知道
정조 13년
傳于朴天衡曰全羅監司入侍
정조 13년
備忘記全羅監司尹行元下直長弓一張長箭一部片箭一部筒兒一箇賜給
정조 13년
傳于李敏采曰承旨前望單子入之待下批牌招察任
정조 13년
傳于李敏采曰民事關係何如而不能職察有此誤捧草記之擧當該承旨竝拿問處之
정조 13년
金光默啓曰左副承旨李書九同副承旨申耆拿處事命下矣依定式遞差傳旨捧入之意敢啓傳曰知道
정조 13년
傳于朴天衡曰右副承旨聞有實病許遞前望單子入之待下批牌招察任
정조 13년
承旨前望單子入之洪仁浩李家煥落點
정조 13년
申應顯啓曰新除授同副承旨李家煥方在罷散中何以爲之敢稟傳曰敍用
정조 13년
申應顯啓曰明日殿座時承旨當爲備員而新除授同副承旨李家煥在外合有變通之道何以爲之敢稟傳曰許遞前望單子入之
정조 13년
承旨前望單子入之朴天衡丁範祖落點
정조 13년
傳于金光默曰左承旨許遞
정조 13년
承旨前望單子入之李敏采落點
정조 13년
鄭履綏改差代以趙台榮爲事變假注書
정조 13년
蔡趾永改差代以兪漢㝢爲事變假注書
정조 13년
申應顯啓曰假注書趙台榮時無職名令該曹依例付軍職冠帶常仕何如傳曰允
정조 13년
傳于李敏采曰當該別軍職令該府拿問嚴處
정조 13년
以別軍職王漢禎拿處傳旨傳于申應顯曰分揀
정조 13년
金光默以戶曹言啓曰永祐園守護軍位田給代之需就議大臣先從他衙門趁卽區劃仍令度支量宜措處事命下矣依下敎就議于左議政則以爲本園位田事體自別而或致川沙之汰落或被樹木之陰翳將不得耕食則給代之擧不容少緩而必有萬兩錢然後可無不足之歎云禁衛營別備錢中限一萬兩先爲區劃買取附近土地分給守護軍等處且伏聞孝昌墓雖有香炭及位田數甚些略守護軍等實無資生之道限五千兩加劃照此例買給土地俾得支保禁營錢則亦自度支量宜拮据從後備報恐合事宜云矣大臣之議如此依此擧行何如傳曰允懿昭廟位田固城稅條移給本園屬者今日還給墓屬可也
정조 13년
朴天衡以備邊司言啓曰頃因平安前監司金履素所啓北道加劃移轉穀二千石有難排比事批旨有毋論減給與換給從長稟處之命而又伏奉往復新北伯更爲草記之敎矣依下敎往復于咸鏡監司李秉模處則以爲關西穀移轉在西民有排比之難在北民有轉輸之勞苟有自道內拮据措處之方則必思所以對揚之道而到界屬耳雖未及遍察德源文川等數邑還賑之資專靠西穀今若緯繣恐無塗抹分排之望雖或減除於關西加劃於嶺西有此數然後庶幾接濟云矣西關事勢雖極可悶北道民情他不暇顧依前準給可責來效而朝家之軫念西民若是勤摯特減五百石以一千五百石區劃就北道附近陽德等五邑還分條中除出此數付之北民五邑還分不足之數以各其附近邑次次移轉俾不至於絶巡嶺西之平康縣穀簿比他邑差裕云西關減數五百石移劃出平康而關東穀簿之減縮又勤聖慮此亦遵向來移轉時例依詳定給價今番嶺運時南海船人欠縮各穀一百二十石之自本道推移先送者依下敎竝計其補縮簸揚等糜費從優磨鍊一體給價以示朝家爲東民裕食有加無減之惠澤貢賦中除留別餉錢給代一依已例擧行事知委於關東關西兩道道臣今此區劃蓋出於萬不獲已之政北伯莅任後詳加審察細入商量如有一分容旋之道則不必以已劃越險勞民期於受去竝以此意分付北道道臣何如傳曰允
정조 13년
金光默以備邊司言啓曰卽見水原府使金魯永報備局辭緣則以爲本府民多穀少排巡每患苟艱今當農務方殷之時將有絶巡廢農之慮餉穀留庫中米四百三十石太一千五百石特許加分以爲繼給農糧之地爲辭矣本府還餉應分較諸民戶元來不敷方値劇農至請加分在朝家軫恤之道不可不許施而餉還事體與他自別留庫法意本自嚴重則今者所請未免過多米三百石太七百石許令加分以爲繼巡分糶之地何如傳曰允
정조 13년
金光默以義禁府言啓曰黃海道信川郡元山驛徒三年定配罪人張東源放送事承傳啓下矣張東源卽爲放送事分付該道道臣之意敢啓傳曰知道
정조 13년
金光默以義禁府言啓曰嗭洞前權管李震光柔院前僉使金命淑拿問處之事傳旨啓下矣金命淑今方待命卽爲拿囚而李震光時在平安道宣川地云依例發遣府羅將拿來何如傳曰允
정조 13년
禁府啓目柔院前僉使金命淑原情云云傳旨內辭緣泛稱遲晩刑推得情何如判付啓除刑推考律勘放爲良如敎又照目前承旨趙衍德矣身爲承宣到院之疏初不照察俯詢之下奏對矇職揆以事體極爲可駭以此照律罪杖六十收贖奪告身一等私罪奉敎依允爲旀功減一等爲良如敎
정조 13년
己酉四月十五日卯時上御誠正閣全羅監司入侍時左副承旨申應顯假注書鄭履綏記事官李宗烈記注官金鳳顯全羅監司尹行元以次進伏訖上曰右副承旨入侍宗烈承命出與右副承旨李書九偕入進伏上曰完伯進前行元進奏職姓名上曰本道穀簿與紙政近益爲弊云下去後必思釐改之道可也行元曰謹當奉行而聞此弊漸益滋大云矣上曰歷省何以爲之乎應顯曰完伯歷省疏昨日到院而適値齋日故不敢捧入矣上曰不必請歷省而依筵敎歷省可也上曰到營當在何日行元曰二十一日當到界矣上曰下去後凡事毋爲柔巽益懋淬勵可也命退出上曰左副曾以堂上官受由後入來肅拜事有出擧條申飭云然乎應顯曰未能思之矣上曰近來堂上官入來肅拜無端廢却更爲申飭可也命退承史以次退出
정조 13년
己酉四月十五日酉時上御重熙堂右承旨入侍時右承旨金光默假注書徐有聞記注官李宗烈記事官金鳳顯以次進伏訖上曰承旨牌去來催促可也賤臣承命出傳上曰嶺南民事比他道如何能無大段艱困之患耶光默曰間或有稍實之戶而大體論之則可謂貧乏矣上曰民力之不敷到處同然誠可悶也道內守令中有治績卓異者否光默曰別無指名可達者矣命書公事判付訖命退承史以次退出
정조 13년
行都承旨具庠坐左承旨朴天衡坐直右承旨金光默坐左副承旨申應顯坐右副承旨李敏采坐同副承旨丁範祖坐直注書二員未差假注書徐有聞仕直趙台榮仕事變假注書沈能迪仕
정조 13년
李敏采啓曰明日抄啓文臣課講時何承旨進去乎敢稟傳曰同副承旨進去
정조 13년
金光默啓曰來十八日專經武臣殿講爲之事命下矣處所以何處爲之乎敢稟傳曰近來武弁文勝不患不足專經講或闕亦無妨曾亦有例試射代行日字更待下敎可也
정조 13년
朴天衡啓曰摠戎使李漢豐以東關王廟獻官今方受香出去矣所佩密符及兼帶右邊捕盜大將命召大將牌傳令牌來請還納何以爲之敢稟傳曰仍佩往來摠戎使訓將兼察捕將左大將兼察
정조 13년
朴天衡啓曰摠戎使訓將兼察捕將左大將兼察事命下矣訓鍊大將徐有大左邊捕盜大將趙心泰卽爲牌招聽傳敎何如傳曰允
정조 13년
傳于李敏采曰考官徐有防代鄭昌順爲之
정조 13년
傳于李敏采曰參考官丁範祖代韓晩裕爲之洪義浩代金熙朝爲之
정조 13년
傳于丁範祖曰戶曹判書入侍
정조 13년
兵曹口傳政事副司果韓致應單付
정조 13년
傳于具庠曰政官牌招開政
정조 13년
李敏采以弘文館言啓曰校理尹光顔副校理崔顯重修撰徐有鍊副修撰李貞運連呈辭單不爲行公竝卽牌招察任何如傳曰允
정조 13년
以校理尹光顔副校理崔顯重修撰徐有鍊副修撰李貞運等牌不進罷職傳旨傳于鄭範朝曰許遞今日政差出
정조 13년
有政吏批判書李𡊠進參判未差參議李祖源進行都承旨具庠進以洪秉纘爲吏曹參判以鄭東觀爲校理以尹羽烈爲副校理李龜雲爲修撰李冕膺爲副修撰金履鐸爲司僕僉正宋載經爲氷庫提調李忠佐爲嘉山郡守
정조 13년
兵批判書鄭好仁病參判柳誼病參議洪秉聖入直進參知未差右承旨金光默進僉知單南正周副司直徐鼎修李家煥洪仁浩南鶴聞徐龍輔副司果趙雲祥副司正趙台榮竝單付
정조 13년
兪漢㝢改差代沈能迪爲事變假注書
정조 13년
傳于丁範祖曰日次儒生殿講通幼學李明淵等給二分略粗以下今番別無優劣令政院考例捧傳旨
정조 13년
李敏采以禮曹言啓曰宗廟正殿東邊鷲頭下瓦子墜落處今四月十七曰當爲修改而始役吉時令日官推擇則同日卯時爲吉云以此時擧行之意敢啓傳曰知道
정조 13년
李敏采以兵曹言啓曰專經武臣講官加抄啓人員別單書入之意敢啓傳曰知道
정조 13년
李敏采以兵曹言啓曰能麽兒郞廳李元觀宿病沈重勢難供職呈狀乞遞今姑改差何如傳曰允
정조 13년
李敏采以兵曹言啓曰景福宮衛將朴龍臣謂有母病急於歸護呈狀乞遞輪番之任不可久曠今姑改差何如傳曰允
정조 13년
申應顯以兵曹言啓曰弘化門及行閣修改明日始役事自戶曹草記允下矣弘化門南至宣仁門北至通化門俱是行閣隨其修改間數之多少一依啓下別單磨鍊之數以弘化門入直軍除出限畢役間嚴加守直宮墻外各營門逐日別巡邏及考察巡邏令各該營另加嚴飭各別巡察之意竝爲分付何如傳曰允
정조 13년
申應顯以兵曹言啓曰敦化門東邊水門明日自戶曹始役改建事定奪矣役處與頹垣改築有間以前把守軍十名不無疎虞之慮令該營量宜加定與把守軍合力限畢役間嚴加守直川渠內面稍間處圍排樹柵等節各別堅實防遮之意竝爲分付何如傳曰允
정조 13년
申應顯以兵曹言啓曰訓鍊都監字內明禮門南邊宮墻舊築六間將頹處外面缺落半間及御營廳字內集春門南邊宮墻舊築外面缺落半間已把守四名處其北邊三間將頹處合三間半一倂撤毁明日爲始三軍門合力改築事草記允下矣明禮門南邊墻垣六間半改築處金虎門入直軍二十名除出集春門南邊墻垣三間半改築處集春營入直軍十一名除出與前把守軍四名合力各其字內限畢築間嚴加守直之意敢啓傳曰允
정조 13년
申應顯以濬川司言啓曰濬川之役今纔過半而所入物力恰滿五千兩餘錢不過一千四百餘兩以此之數萬無了役之望物力區劃之道依下敎就議大臣則均廳錢三千兩推移貸用後本司兩西耗條錢旣自均廳有捧給之例自明年一千兩式限三年計減事便好云矣依大臣議均廳錢三千兩姑爲貸用何如傳曰允
정조 13년
金光默以訓鍊都監禁衛營御營廳言啓曰訓鍊都監字內明禮門南邊宮墻舊築六間半在於左右新築之間而外面半間許前已缺落餘存六間有將頹之慮御營廳字內集春門南邊宮墻舊築外面半間許頹落處其北邊三間連接於新築亦未免將頹之慮今四月十七日爲始一倂撤毁三營合力改築之意敢啓傳曰知道
정조 13년
丁範祖以訓鍊都監言啓曰明禮門南邊宮墻舊築外面半間許缺落處連接將頹六間撤毁自明日改築而以金虎門軍二十名除出把守事自兵曹草記矣金虎門軍二十名除出將校率領限畢築間嚴加守直之意敢啓傳曰知道加把軍折半除之可也
정조 13년
丁範祖以訓鍊都監言啓曰弘化門及自通化門至宣仁門行閣修改自明日始役而隨其修改間數之多少以弘化門軍除出守直事自兵曹莫記矣弘化門入直軍隨其修築間數如例除出將校率領限畢役間嚴加守直之意敢啓傳曰知道
정조 13년
丁範祖以御營廳言啓曰本廳字內集春門南邊宮墻舊築外面頹落半間許已把守四名處其北邊三間將頹處一倂撤毁明日始役而集春營入直軍十一名除出與前把守軍四名合力守直敦化門東邊水門明日自戶曹始役改建而役處與頹垣改築有間以前把守軍十名不無疎虞之慮令該營量宜加定合力守直事自兵曹草記矣集春門南邊宮墻改築處集春營入直軍十一名除出定送敦化門東邊水門改建處東營入直軍五名除出定送竝與前把守將卒合力限畢役間嚴加守直之意敢啓傳曰知道加把軍折半除之可也
정조 13년
禁府啓目時囚罪人李書九等原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓分揀放送爲良如敎又照目柔院前僉使金命淑矣元還上居末罪杖一百收贖告身盡行進奪私罪奉敎依允爲良如敎
정조 13년
禁府啓目咸陽前府使李得駿原情云云傳旨及上疏內辭緣發問目反覆嚴問則其所納供專事發明終不直陳究厥情狀極爲痛駭所當請刑是白乎矣曾經都摠經歷勿爲請刑載在大典通編上裁何如判付啓爰辭與疏辭節節逕庭雖百問於渠渠言必不出此兺不喩其中掃剩捧剩等兩項名色雖曰本邑流來謬規循襲之失在所難逭而此外諸條非行査則無以知其傳聞之虛實令道伯親執詳査別具意見論理狀聞後議處爲旀此囚段姑爲保放爲旀大抵穀簿之紊亂穀品之麤劣而吏緣爲奸民受其苦從以墨倅肥己之資專係於是近聞筵臣迭奏之說可知此弊之本道爲最甚而難矯如無說意蘇革之政唉彼小民得不以朝廷之恝然不之恤向隅茹鬰乎朝廷設置方伯所以按察道內之事事無大於民隱民隱亦莫過於糴政則今日明日來者去者一味延拖未聞摘發一箇貪官是豈非監司之責乎朝廷近於嶺南事不欲暫弛於中來頭別般考察之擧豈待諸臣之陳請而與其犯而現捉莫如勿犯之爲官民俱便先甲之令意在懸法先自監司務盡伴己之方仍又另察邑倅犯與不犯隨現狀聞論勘使懲貪之典期有實效事亦令廟堂拔例措辭嚴飭行會爲良如敎
정조 13년
大司成李敬一疏曰伏以文禧廟營建之役垂訖奉安之禮在邇一天之讎冤未雪群情之慟冤如新臣以雷肆舊僚悲憤結轖如不欲生仍伏念臣以人則至庸陋也以學則至滅裂也環顧周行最居人下猥蒙我聖上特達之知前後颺歷罔非踰分出入金華之筵亦多年所而絲毫無裨醜拙畢露此則淵鑑之所俯燭同朝之所共知淸塗華貫實無更進一步之望非特臣之揣量有素人之期待亦然今者國子新命忽下於千萬夢想之外臣誠惝惶感激莫省攸措噫虞廷敎胄周庠賓興尙矣勿論雖以國朝以來膺是選者言之德望不足以靖士趨學識不足以振文風莫宜居之況今士習日就渝薄文藻漸益汚下朝家之掄揀是任尤不容少忽而近世人才雖曰眇然今忽以如臣譾劣濫據皐比之席識者之嗤點多士之竊笑理所必然臣身取侮固不足恤其於辱朝廷而玷名器誠非細故臣雖欲淟涊承當奈一世公議何哉殿講有命庚牌再辱嚴敎之下義分是懼雖不得不冒沒出肅以伸叩謝之忱而因仍盤礴斷無是理玆敢披瀝肝血仰于崇嚴伏乞聖慈天地父母亟命刋改臣職名仍治臣瀆擾之罪以肅朝綱以安賤分千萬幸甚臣無任屛營祈懇之至答曰省疏具悉爾其勿辭察職
정조 13년
己酉四月十六日卯時上御熙政堂日次儒生殿講入侍時行都承旨具庠左承旨朴天衡右承旨金光默左副承旨申應顯右副承旨李敏采同副承旨丁範祖假注書徐有聞趙台榮記事官李宗烈記注官金鳳顯直閣李晩秀待敎金祖淳入就拜位行四拜禮分東西以次進伏訖上命書傳敎曰課講入侍引儀唱抄啓文臣課講試官以下日次儒生殿講試官以下入就位行四拜禮課講試官檢校提學吳載純檢校直提學徐有防率文臣韓商新等殿講試官左議政李性源行副司直鄭昌順洪秉纘大司成李敬一行副司直韓晩裕校理李羲觀副校理金熙朝率儒生尹魯東等入就位行拜禮訖性源進前奏曰近日朝晝異候此時聖體若何上曰一樣矣性源曰臣之向日擧措天奪其魄自速大戾而特蒙天地再生之德得有今日惶霣感激更無仰達念臣曲被全保之恩縱逭當勘之律今何敢晏據於三事之列又安有瞻天之顔乎亟賜處分是臣區區之望也上曰所辭過矣向者下敎卽出無隱之意論以外面有何自引之端卿須安心更勿爲辭也仍命開講尹魯東等以次進講上曰抄啓文臣楹外開講可也韓商新等以次進講命書傳敎曰傳香承旨馳詣受香所奉審摘奸以來上曰假注書趙台榮推考出榻敎文臣儒生進講訖上曰李判府事入侍出榻敎有聞承命出傳判府事李在協進伏奏曰近日日候和調聖體若何上曰一樣矣在協曰王大妃殿氣候若何上曰一樣矣在協曰惠慶宮氣候若何上曰一樣矣上曰卿善爲往來乎在協曰然矣上曰漢城判尹入侍出榻敎有聞承命出傳判尹李文源進伏上曰濬川之役今至何境乎文源曰差過三四日庶可訖役矣兵曹判書鄭好仁曰今四月二十六日文禧廟入廟時陪衛當爲磨鍊而取考丙午年前例則兵曹摠府堂郞各一員五衛將二員武兼八員陪衛而今番禮曹節目中以分兵曹摠府啓下依此爲之乎上曰依爲之出擧條好仁曰丙午年內禁衛一百人挾輿軍一百名前後牌軍四百名擧行矣今亦依此磨鍊乎上曰前後牌軍二百名挾輿軍六十名禁軍一百名爲之可也出擧條好仁曰二十六日後分司自當減下慶熙宮衛將預爲差出乎上曰唯上曰抄啓文臣三月朔親試明日爲之宣傳官講射同日爲之出榻敎通禮跪告禮畢諸臣以次退出
정조 13년
己酉四月十六日申時上御重熙堂戶曹判書入侍時右副承旨李敏采假注書趙台榮記注官金鳳顯記事官金祖淳以次進伏訖上命敏采書公事判付上曰上注書入侍賤臣承命出傳假注書徐有聞進伏上曰正言韓致應許遞出榻敎命退諸臣以次退出
정조 13년
行都承旨具庠坐左承旨朴天衡坐右承旨金光默坐左副承旨李書九坐直右副承旨李敏采坐直同副承旨曺遠振未肅拜注書二員未差假注書徐有聞仕直趙台榮仕事變假注書沈能迪仕
정조 13년
李敏采啓曰來二十一日輸對日次矣敢稟傳曰爲之
정조 13년
李敏采啓曰合辭方張之時連日闕啓事甚未安除在外外未肅拜呈告人員竝卽牌招何如傳曰允
정조 13년
李敏采啓曰抄啓文臣朔試射試官李書九時無職名令該曹口傳付軍職何如傳曰允
정조 13년
兵曹口傳政事副司直李書九
정조 13년
兵曹參知前望單子入之申應顯落點工曹參議前望單子入之丁範祖落點
정조 13년
承旨前望單子入之李書九李勉兢落點
정조 13년
李敏采啓曰新除援同副承旨李勉兢時在慶尙道金山地斯速乘馹上來事下諭何如傳曰許遞前望單子入之待下批牌招察任
정조 13년
承旨前望單子入之曺遠振落點
정조 13년
吏曹口傳政事以申應顯爲兵曹參議洪秉聖爲參知
정조 13년
李敏采以都摠府言啓曰今日入直內三廳武兼禁軍及軍兵等當爲中日習射而宗廟修改相値不得爲之之意敢啓傳曰知道
정조 13년
李敏采以訓鍊都監言啓曰明禮門南邊宮墻舊築外面半間許缺落處連接將頹六間撤毁自明日改築而以金虎門軍二十名把守草記批旨加把守軍折半除之可也事命下矣金虎門軍十名除出將校率領限畢築間嚴加守直之意敢啓傳曰知道
정조 13년
李敏采以御營廳言啓曰本廳字內集春門南邊宮墻改築處把守軍十一名及敦化門東邊水門改建處把守軍五名加把守草記批旨加把守軍折半除之可也事命下矣依傳敎集春門南邊宮墻改築處集春營入直軍六名除出定送敦化門東邊水門改建處東營入直軍三名除出定送竝與前把守將卒合力限畢役間嚴加守直之意敢啓傳曰知道
정조 13년
義禁府啓目居昌前縣監元宅鎭原情云云傳旨及上疏內辭意發問目反覆究詰則諸般貪虐之罪一辭粧撰終不直陳究厥情狀萬萬痛惡平問之下難以得情所當請刑是白乎矣曾經都摠經歷勿爲請刑載在大典通編上裁何如判付啓觀於渠供節節發明殆有甚於昨日李得駿是如乎引滿與嬖賂事段初無一邑婢奸云爾則嬖之一字優可掉脫酒政之有犯無犯不爲指的納招何不更問乎發賣事段爲慮穀多之積弊許令發賣而猶慮夫反爲民弊不拘詳定元式一從民願之意筵敎詳複關辭丁寧所謂幾兩幾錢之折定收捧也果無染指之事亦察吏奸之售是隱喩嶺穀發賣民反有怨昨年特命行査該道至有兩邑守令重勘之擧渠邑耳亦安保其必無是弊此亦不可不更問處還民燒火空殼事段無論流來痼弊之如是麤劣渠供亦敢以爲全無是事雖與渠之貿空殼換實租有異旣有其跡宜更一問殺獄事段疏語似過實此則一按可知量田收錢事段供饋之外渠旣欲自備則疏語亦未免過實右項諸條中當問條件更良嚴問口招以聞爲旀仍以渠供及原疏謄關該道使卽親執詳査狀聞爲良如敎
정조 13년
司諫金復休掌令成鼎鎭任希遠持平權中憲校理尹行任副校理金熙朝正言曺喜有修撰申獻朝副修撰徐萬修啓曰請黜置罪人鄭致達妻亟令王府夬正典刑以洩神人之憤請物故罪人德相亟施孥籍之典請逆賊尙喆依律處斷二十七字刀割答三司曰不允五字刀割
정조 13년
司諫金復休掌令成鼎鎭任希遠持平權中憲正言曺喜有啓曰請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬定正刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情答兩司曰不允
정조 13년
掌令成鼎鎭啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請島置罪人趙時偉亟令王府設鞫嚴問期於得情答府曰不允
정조 13년
同諫金復休啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情夬正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情夬正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請島置罪人趙時偉亟令王府設鞫嚴問期於得情答院曰不允
정조 13년
己酉四月十七日卯時上御春塘臺抄啓文臣試射宣傳官講射同爲入侍時行都承旨具庠左承旨朴天衡右承旨金光默右副承旨李敏采假注書趙台榮記事官李宗烈記注官金鳳顯以次進伏訖引儀唱抄啓文臣試射試官以下宣傳官講射試官以下入就位行四拜禮親試試官原任提學李性源檢校提學吳載純檢校直提學徐有防原任直閣金載瓚直閣李晩秀試射試官原任直提學鄭民始原任直閣徐鼎修鄭東浚行副司直李翼晉李書九率文臣李東稷等講射試官訓鍊大將徐有大摠戎使李漢豐率宣傳官李光益等入就位行拜禮訖性源進前奏曰朝候稍冷趁早勞動聖體若何上曰一樣矣上曰懸題紙入之晩秀跪進命書賦題上林卽事仍命懸題訖上曰抄啓文臣先爲應射宣傳官先爲應講可也文武臣射講訖命諸臣宣饌少頃檢書官進收券單子命性源等考券考訖以三中金祖淳等以次出榜命光默試射入格文臣頒賞訖性源曰今番使行齎來禮部咨中有使臣宴賞事此則例有無方物謝恩以前頭節使奉表稱謝之意令槐院撰出回咨正書安寶後定禁軍給馬下送于灣府使之傳于鳳城將以爲傳致北京之地何如上曰依爲之出擧條性源曰月食已過禮部回啓依例撰出正書安寶與使臣參宴回咨同爲下送于灣府使之傳于鳳城將以爲轉致北京之地何如上曰依爲之出擧條命書傳敎曰在外未肅拜參議許遞與未差之代前望單子入之命退諸臣以次退出
정조 13년
行都承旨具庠坐行左承旨金思穆未肅拜右承旨金光默坐直左副承旨李書九坐右副承旨李敏采坐直同副承旨未差注書二員未差假注書沈能迪仕李海隣仕直事變假注書金膺著仕
정조 13년
具庠啓曰吏曹參判洪秉纘除拜後過三日不爲出肅依定式推考警責仍卽牌招察任何如傳曰允
정조 13년
具庠啓曰左承旨朴天衡今日不爲仕進卽爲牌招何如傳曰許遞前望單子入之待下批牌招察任
정조 13년
以同副承旨曺遠振牌不進罷職傳旨傳于具庠曰許遞前望單子入之
정조 13년
承旨前望單子入之金思穆尹㬦落點
정조 13년
以訓鍊都監習陣單子傳于金光默曰雨意旣多初次亦旣爲之今番則置之
정조 13년
金光默以弘文館言啓曰新除授校理鄭東觀時在京畿果川地修撰李龜雲時在慶尙道禮安地經筵入番事緊請竝斯速乘馹上來事下諭傳曰許遞今日政差出
정조 13년
有政吏批判書李𡊠進參判洪秉纘進參議李祖源牌不進右承旨金光默進以沈鏶爲正言申思運爲禮曹參議申大龜爲兵曹佐郞韓光植爲校理朴奎淳爲修撰
정조 13년
兵批判書鄭好仁進參判柳誼病參議申應顯入直進參知洪秉聖病左承旨金思穆進以李聖圭爲副摠管李羲觀爲文兼朴昌潤爲景福將副司直趙衍德申耆李勉兢曺遠振朴天衡尹光顔崔顯重副司果徐有鍊李貞運竝單付副司勇單白師敬壯勇營旗牌官申德就哨官趙彦彬以上今加折衝加資事承傳都摠管單李聖圭以具載敬爲都摠經歷
정조 13년
兵曹口傳政事同知單吳賢實朴相泰崔光洽李士金沈光輝副司果鄭東觀單付
정조 13년
傳于李敏采曰戶曹判書入侍
정조 13년
具庠啓曰新除授同副承旨尹㬦方在奪告身中何以爲之敢稟傳曰許遞前望單子入之待下批牌招察任
정조 13년
具庠啓曰新除授同副承旨李家煥時在忠淸道德山地斯速乘馹上來事下諭何如傳曰許遞前望單子入之待下批牌招察任
정조 13년
具庠啓曰假注書徐有聞身病猝重勢難察任今姑改差何如傳曰允
정조 13년
徐有聞改差代以李海隣爲假注書
정조 13년
具庠啓曰假注書李海隣時無職名令該曹依例付軍職冠帶常仕何如傳曰允
정조 13년
具庠啓曰假注書趙台榮身病猝重勢難察任今姑改差何如傳曰允
정조 13년
趙台榮改差代以沈能迪爲假注書
정조 13년
具庠啓曰事變假注書沈能迪身病猝重勢難察任今姑改差何如傳曰允
정조 13년
沈能迪改差代以李來鉉爲事變假注書
정조 13년
李來鉉在外代以金應著爲事變假注書
정조 13년
金光默以弘文館言啓曰新除授副校理尹羽烈副修撰李冕膺竝卽牌招察任何如傳曰允
정조 13년
李敏采以文禧廟營建廳言啓曰本廳營建之役今已完畢之意敢啓傳曰知道
정조 13년
李敏采以兵曹言啓曰敦化水門連接東邊宮墻新築半間許撤毁事自戶曹定奪矣令紫門監堅實圍排而把守軍兵十三名終涉疎虞令該營量宜加定合力守直之意分付何如傳曰允
정조 13년
傳于李敏采曰所犯雖極無狀曺學臣旣敍用濟州牧定配罪人具純出陸量移事分付
정조 13년
李敏采以義禁府言啓曰濟州牧減死定配罪人具純出陸量移事命下矣具純全羅道長城府出陸量移而仍前罪目依例發遣府書吏自濟州牧執捉仍令押付于配所何如傳曰允
정조 13년
禁府啓目粘連居昌縣監元宅鎭更招云云特敎更招之下其所納供猶復發明終不直陳究厥情狀極爲痛惡所當請刑是白乎矣旣有行査本道之命上裁何如判付啓行査間保放爲旀農務方殷一日曠官可悶兩守令査啓嚴飭該道使卽星火修啓爲良如敎
정조 13년
己酉四月十八日辰時上御重熙堂戶曹判書入侍時右副承旨李敏采假注書趙台榮記注官金鳳顯記事官金祖淳戶曹判書徐有隣以次進伏訖上命書傳敎曰政官牌招開政有隣曰入廟日子不遠曾經春桂坊當爲參班時無職名人令該曹口傳付軍職恐合事宜故敢此仰達矣上曰依爲之文蔭武罷削人竝書入待下批令該曹口傳付軍職可也出擧條有隣曰弘文館西敦化門東兩水閣今方始役矣鐵箭門開閉必待標信請出而每當水潦之時或値深夜之際則不敢煩請便致衝激年前頹傷未必不由於此云此後如有開閉之事言送政院除標信開閉俾無壅閼之弊而開門時則一邊微稟自政院出給開金於司鑰及宣傳官騎曹堂郞眼同擧行宣傳官則依他各門持標信留在之例仍爲留在待閉退歸恐合事宜而事關闕內門開閉何以爲之敢稟上曰依爲之出擧條命退諸臣以次退出
정조 13년
己酉四月十八日辰時上御重熙堂左副承旨入侍時左副承旨李書九假注書趙台榮編修官曺亨壽記注官金鳳顯以次進伏訖上曰吏曹參判洪秉纘更爲牌招出榻敎賤臣承命出傳命書公事判付訖命退承史以次退出
정조 13년
己酉四月十八日巳時上御誠正閣右承旨入侍時右承旨金光默假注書李海隣編修官曺亨壽記注官金鳳顯以次進伏訖上曰吏曹判書及吏曹參議牌去來嚴飭可也賤臣出傳上曰吏曹參判牌去來知入賤臣承命出回奏曰今始出牌矣上曰催促可也賤臣承命出傳命退諸臣以次退出
정조 13년
行都承旨具庠坐行左承旨金思穆坐直右承旨金光默坐左副承旨李書九病右副承旨李敏采坐直同副承旨未差注書二員未差假注書沈能迪仕李海隣仕直事變假注書金膺著仕
정조 13년
具庠啓曰左副承旨李書九今日不爲仕進卽爲牌招何如傳曰允
정조 13년
以禁衛營習陣單子傳于金思穆曰今番則停止
정조 13년
傳于金思穆曰左承旨入侍
정조 13년
金思穆啓曰有司堂上徐有隣鄭昌順沈頤之依下敎來待矣傳曰入侍
정조 13년
傳于李敏采曰右副承旨入侍
정조 13년
以校理尹羽烈副校理李冕膺牌不進罷職傳旨傳于金光默曰只推
정조 13년
兵曹口傳政事副司果洪彦燮韓用和尹昌濂李昌顯金履信李弘之鄭弘淵單付副司正李克永李城輔尹寅基竝單付
정조 13년
兵曹口傳政事同知田文顯僉知朴基豐副護軍李源李應爀曺學臣具世勣鄭觀采宋載岳洪仁默李壽鵬副司直尹蓍東蔡弘履鄭履煥金翊休宋鍈趙有臣洪文泳尹長烈尹㬦姜彝正兪漢寧柳綱李鎭復李昌漢申大年崔副司果兪漢謨宋銓李思祚權裕朴長卨李濟萬沈埉成德雨韓用龜鄭觀輝趙鎭井朴思機黃宅仁李太亨尹行晉崔烜柳匡國洪樂恒李柱延韓光近李遇濟尹悌東韓商新丁志元黃樟李顯道林道浩李溆金方行尹翊東成種仁李彦祐權繽韓鼎運竝單付
정조 13년
金思穆以兵曹言啓曰曹司五衛將李漢一除授過限未肅拜依法典改差何如傳曰允
정조 13년
金思穆以御營廳言啓曰本廳字內敦化門東邊水門連接宮墻新築半門撤毁而前把守軍十三名終涉疎虞令該量宜加定合力守直事自兵曹草記矣東營入直軍四名除出與前把守將卒合力限改築間嚴加守直之意敢啓傳曰知道
정조 13년
持平權中憲正言沈鏶箚曰伏以臣等猥添言議之地詣臺傳啓之後召對有命章皇登筵矣講筵纔罷事當入侍合啓而校理韓光植修撰朴奎淳不參傳啓經先退去臣等固當論以重勘而只請推考則臣等之罪難免巽軟而旣傳之啓又不勝批忙忙出去合啓事體何重重大而前後擧措若是輕遽乎請校理韓光植修撰朴奎淳亟是削職之典斷不可已也答曰省箚具悉未承批徑出未免做錯削職則過矣推考可也
정조 13년
己酉四月十九日卯時上御誠正閣左承旨入侍時左承旨金思穆假注書李海隣編修官曺亨壽記事官金鳳顯以次進伏訖上曰戶曹郞廳入侍賤臣承命出與郞廳李周憲偕入進伏上曰弘化門役事今至何境而亦不可久置乎周憲曰不可久置矣土曰傷敗處幾許乎周憲曰門樓上層皆傷敗矣上曰丹靑何日始役乎周憲曰明日爲始矣上曰鄭東敎今在都監耶周憲曰然矣上曰使之待令可也賤臣承命出傳命周憲先退上曰注書出去與鄭東敎偕入賤臣承命出與東敎進伏上曰弘化門役所爲幾間乎東敎曰二十四間矣上曰何當完畢乎東敎曰明日可以畢役矣上曰敦化門修改之役今至何境東敎曰有動駕前畢役之命故欲於其前爲之矣命退諸臣以次退出
정조 13년
己酉四月十九日卯時上御誠正閣召對入侍詣臺臺臣同爲入侍時參贊官李敏采侍讀官韓光植檢討官朴奎淳閣臣李晩秀假注書李海隣編修官曺亨壽記注官金鳳顯持平權中憲正言沈鏶以次進伏訖上命進講光植自元符元年止唯吾所欲爾進講訖上命下番進講奎淳自建中靖國止以授尹亨張澤讀奏訖上命閣臣進讀晩秀自五年後宣義郞止求之於此文可也進講訖上曰上下番及閣臣參贊官以次陳文義可也光植曰儒臣去就本自不輕窮經抱道豈無展布之心而只以宋徽宗眷遇之未加故程夫子僅受一月俸而遽然決退賢者進退唯在人君禮遇之如何伏願殿下必以是加勉焉上曰所奏好矣奎淳曰先生曰我之道蓋與明道同明道伊川氣像不同而道則同明道之春風和氣卽道之溫粹也伊川之門外雪深卽道之尊嚴也外面言之雖有不侔之端而實則溫粹與尊嚴無間於儒門工夫伏願殿下以明道之溫粹伊川之尊嚴竝行而加勉焉則於聖學尤有大矣上曰好矣晩秀曰易傳乃是伊川一生用工者而成書已久尙覬有進寢疾之後始授門人大賢望道如未見之意可以想矣上曰所奏好矣命上下番閣臣先退上曰臺諫進前奏所啓可也中憲鏶曰請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情上曰不允中憲鏶曰請遲晩後物故罪人啓能亟施孥籍之典上曰不允中憲鏶曰請令王府一依古典趾賊等凶種之年未滿者待其稍長卽施邦刑上曰不允中憲鏶曰請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑上曰不允中憲鏶曰請物故罪人國榮亟施孥籍之典上曰不允中憲鏶曰請梟示罪人明謙正刑罪人以謙亟施孥戮之典逆復庶子好石不待年滿亟施處絞之律上曰不允中憲鏶曰請遲晩後物故罪人宇鎭更令王府卽速拿來仍前設鞫期於得情夬正典刑上曰不允中憲鏶曰請減死定配罪人廷楫亟令王府設鞫嚴問期於得情上曰不允中憲曰請大靜縣爲奴罪人金壽賢依律處斷上曰不允中憲曰請興陽縣爲奴罪人河翼龍亟令王府設鞫得情快正王法上曰不允中憲曰請還宮李魯春絶島安置之命亟令王府設鞫嚴問期於得情上曰不允中憲曰請罪人寧鎭亟令王府設鞫嚴問期於得情上曰不允中憲曰請島置罪人時偉亟令王府嚴鞫得情快正王法上曰不允鏶曰請大靜縣爲奴罪人金壽賢更令王府設鞫嚴問依律處斷上曰不允鏶曰請爲奴罪人河翼龍亟令王府設鞫得情夬正王法上曰不允鏶曰請金甲島爲奴罪人克觀古今島爲奴罪人克泰泗川縣定配罪人萬赫更令王府設鞫得情夬正王法上曰不允鏶曰請恒善支屬亟命散配時謙兄弟竝投絶島以嚴隄防上曰不允鏶曰請巨濟府絶島安置罪人朴宗集亟令王府拿鞫得情施以當律上曰不允鏶曰請逆賊尙魯亟施孥戮之典上曰不允鏶曰請島置罪人時偉亟令王府嚴鞫得情夬正王法上曰不允中憲鏶曰三司合啓事體重大講筵罷後宜卽傳啓而入侍玉堂徑先退出以致闕啓請校理韓光植修撰朴奎淳推考上曰依啓敏采曰正言沈鏶啓辭未畢之前遽陳避辭有違臺體推考何如上曰依爲之出擧條鏶曰臣性甚魯鈍本不合於淸朝耳目之任而濫通臺職初登筵席屢失臺體至有承宣請推之擧其何敢一刻晏然於臺次乎請命遞斥臣職上曰勿辭亦勿退待命退諸臣以次退出
정조 13년
己酉四月十九日巳時上御重熙堂右副承旨入侍時右副承旨李敏采假注書沈能迪記注官金鳳顯記事官金祖淳檢校直提學徐有防以次進伏訖上考抄啓文臣試券訖上曰此試券出給閣吏使直閣修榜眼入啓而二下優等人當比較尹永僖洪義浩徐榮輔使之速爲來待事分付內閣賤臣承命出傳上曰比較人速爲來待事更爲催促賤臣承命出傳上曰此二題出給閣吏使直閣傳于沈象奎兪漢㝢處賤臣承命出給有防曰奉謨堂奎章閣滲漏處修改待快晴更爲擇日擧行事旣承下敎矣令日官推擇則來五月初二日卯午時爲吉云以此日時擧行何如上曰依爲之出擧條仍命退諸臣以次退出
정조 13년
己酉四月十九日申時上御誠正閣有司堂上入侍時左承旨金思穆假注書李海隣編修官曺亨壽記注官金鳳顯戶曹判書徐有隣行副司直鄭昌順都摠管沈頤之以次進伏訖有隣曰瓦甎爲用最是緊重而挽近以來奸僞漸滋旣薄且劣多漏易碎公私修繕之頻年擧行專由於此至於宮闕事體何如而纔修旋改殆無已時此非但爲糜財費工之可惜而已故相臣鄭弘淳尋常駭痛至以燔造不如式者當用極律爲言故相臣趙璥以不責員役專責貢人有所變通不無其效未過數年又復如前苟究其故專由於燔造一任匠手之致臣意則自今爲始必令兩郞官分掌躬管塡其字標如式燔造自本曹時時摘奸殫誠擧職者考殿最別加調用如有不如式者草記重勘事定式施行而時任郞廳中訓鍊去官人令該曹另擇相換以爲責成之地何如上曰依爲之出擧條昌順曰臣方兼帶內贍提調而目下積弊誠多切悶者本寺卽供上進排之衙門而寺屬員役有官貢物應下者進排各種以其餘剩代其料布者自是本寺設立規模而前後官員見欺下吏之言許其預賣踏印成給已至年久今則預賣之下吏幾無存者立役之寺屬全無聊賴莫重進排之需殆無辦納之勢早晩生事可立而待若得有錢布衙門許貸數千兩公貨還退預賣之貢物逐年除減於所受之米布則不過十年當爲盡報而貢物則如前自在可以蘇弊故臣於日前以此意與惠堂相議則惠堂亦以爲無損於公貨有補於本寺云且其貢價自惠廳上下則分數除留不煩懲督自可備報而公貨去來有非自下擅便之事不可不徑稟敢此仰達矣上曰依爲之出擧條上曰嶺南山邑穀簿事誠可悶矣卿等今適入侍各陳所見可也有隣曰嶺南穀簿山沿俱病而山邑爲最甚臺閣言之御史言之前後道臣亦皆言之蓋其峙積之故分給居多分給居多故捧納不精畢竟流害專歸民間其所矯救之方惟在元穀移貿耗條發賣而移貿則反生弊端雖或以時裁處有難逐歲輒行最是耗條發賣實爲減數之要道故昨年稟議大臣往復道臣酌量擧行而其中或有不願之邑未知事情之如何而如咸陽一邑素有痼弊獨不入其中此亦依他邑例發賣其他已變通諸邑外如有願者一體施行恐合事宜矣昌順曰嶺南穀簿爲諸道最故如咸陽居昌等邑爲弊滋甚今以前道臣日前所奏中北運穀二萬餘石縮穀事觀之近來穀簿之不實比前尤甚雖有自朝家移貿除弊之命而山邑之穀耗上生耗不過數年爲弊如前若論儲穀之道宜在於沿邑可以救荒可以移轉山邑之穀漸次減除沿邑之穀漸次積峙則似可爲救弊之道矣頤之曰嶺南是弊之積痼專在穀物之積峙今當釐救之日若無別般措處之道流弊漸滋又將如前毋論山沿一從邑勢民情除出耗條年年發賣則似無偏多害民之患矣有隣曰僉議如此以此出擧條分付何如上曰依爲之出擧條頤之曰昨年自捕廳移送惠廳印僞造罪人金師默金光千兩囚而師默爛漫承款於捕廳矣光千昨年瘐斃云故今番本曹推覈之時師默推諉於已死之光千一變前招事終不輸情當加刑取服而師默本以廢病之人在囚添篤兩脚貼在臀腿不屈伸廢病之人例不得施刑何以爲之乎上曰一獄兩犯在所當念況癃斃如許訊覈無路則以此以彼宜卽決折金師默減死定配可也出擧條思穆曰三司合啓批旨未下而入直玉堂陳疏徑出則行公諸玉堂所當入來承批仍爲入直而不此之爲半日伈泄至於省記塡空字徑出玉堂請牌未下之前忽復追省記入直由前由後已極郞當入直玉堂竝從重推考不卽替直玉堂亦竝推考何如上曰俱有所失竝遞差可也出擧條上曰王大妃殿進御人蔘二錢重粟米飮自今日限五貼煎入後一錢重粟米飮依前煎入出榻敎命退諸臣以次退出
정조 13년
己酉四月十九日申時上御重熙堂同副承旨入侍時同副承旨李敏采假注書李海隣記注官金鳳顯記事官金祖淳以次進伏訖命書傳敎曰政官牌招開政又命書傳敎曰左承旨聞有實𧏮許遞前望單子入之待下批牌招察任仍命退承史以次退出
정조 13년
行都承旨具庠坐行左承旨金思穆坐直右承旨金光默坐左副承旨李書九坐直右副承旨李敏采坐同副承旨未差注書二員未差假注書沈能迪仕直李海隣仕事變假注書金應著[金膺著]仕
정조 13년
李敏采啓曰玉堂備員間視事頉稟之意敢啓傳曰知道
정조 13년
金思穆啓曰備邊司郞廳來言今日賓廳日次而無時急稟定事不得來會云矣敢啓傳曰食後來會
정조 13년
金思穆啓曰今日次對兩司長官當爲進參大司憲尹尙東大司諫嚴思晩卽爲牌招何如傳曰允
정조 13년
傳于金思穆曰大臣備局堂上引見
정조 13년
傳于具庠曰左副承旨入侍
정조 13년
具庠以吏曹言啓曰今此文孝世子神主入廟時各差備官中時無職名人員令該曹口傳付軍職何如傳曰允
정조 13년
兵曹口傳政事副司果尹行任金熙朝徐邁修申獻朝
정조 13년
李書九啓曰玉堂上下番俱空事甚未安今日政新除授玉堂待下批牌招以爲推移入直之地何如傳曰允
정조 13년
以慶尙監司狀啓丹城縣監李彦一罷黜事傳于李書九曰觀此狀辭周歲瘝曠其受弊可知其代不可不拔例擇差期卽蘇革以此申飭該曹
정조 13년
傳于李書九曰當該吏曹堂上推考
정조 13년
有政吏批判書李𡊠進參判洪秉瓚式暇參議李祖源進左副承旨李書九進以徐邁修申獻朝爲校理李晴李龜雲爲副校理朴奎淳李顯默爲修撰鄭福煥李彦祐爲副修撰李太亨爲掌樂正趙景鎭爲丹城縣監
정조 13년
金光默以禮曹言啓曰今四月二十六日中宮殿詣文禧廟時陪從百官參考前例則各司一員有堂上衙門堂郞各一員宗親每品各二員承旨史官各二員磨鍊矣今亦依此擧行何如上曰允
정조 13년
吏批再政以韓晩裕閔台爀爲分承旨李泰永爲分兵曹參議金履正爲分兵曹參知李貞運徐榮輔爲分兵曹佐郞尹載伋爲松禾縣監
정조 13년
兵批判書鄭好仁進參判柳誼病參議申應顯入直參知洪秉聖病行左承旨金思穆進以具修溫爲曹司五衛將尹孝儉爲都摠都事李秉鼎尹師國爲分副摠管元毅鎭鄭周誠爲分都摠都事副司直李家煥鄭東觀副司果李龜雲
정조 13년
傳于李書九曰坐直承旨入侍
정조 13년
以全羅監司狀啓三月令藥材中馬藺花玄胡索限內不得封進惶恐待罪事傳于李書九曰勿待罪事回諭
정조 13년
以全羅監司狀啓薦新竹笋限內不得封進惶恐待罪事傳于李書九曰勿待罪事回諭
정조 13년
以全羅監司狀啓薦新大小麥限內不得封進惶恐待罪事傳于李書九曰勿待罪事回諭
정조 13년
金光默以文禧廟營建廳言啓曰本廳監董大臣議政府左議政臣李性源兼工曹判書臣具允鈺戶曹判書臣徐有隣與都廳郞廳副司果臣金履成郞廳戶曹正郞臣鄭東敎奎章閣直閣臣李晩秀監造官繕工監監役官臣趙鎭奎前郞廳黃州牧使臣洪元燮尙州牧使臣具膺進詣本廟奉審則廟內外俱無頉處之意敢啓傳曰知道
정조 13년
金光默以禮曹言啓曰丁未戊申兩年京外孝烈人報來及因上言査啓合爲九十三人臣與前參判臣趙尙鎭前參議臣李喆謨相議分等議于大臣如署經之例別單書入而其中大臣之議參差不同者各爲別單懸註以俟上裁之意敢啓傳曰知道
정조 13년
金光默以賑恤廳言啓曰漢城府別單據今番雨水民家頹壓處東部字內崇信坊契訓鍊都監砲手沈聖福往十里契訓鍊都監待年軍鄭聖雲御營廳守門軍李春輝獨女梁召史私契良人鄭世福馬場里契獨女李召史南部字內靑坡契獨女鄭召史等七戶俱爲全壓恤典各錢二兩式依例題給之意敢啓傳曰知道日前雨後農形摘奸次依例分送宣傳官仍察頹戶形止聞其回告頹戶數爻如此此不過過去路傍所見也雖近於見牛未見羊旣聞之後不可仍置其中殘獨戶及全頹戶恤典依例題給仍于申飭京兆詳細推給可也
정조 13년
李書九以賑恤廳言啓曰漢城府別單據南部梨太峴契獨女梁召史家舍頹壓恤典錢二兩題給之意敢啓傳曰知道
정조 13년
金思穆以兵曹言啓曰今四月二十五日大駕詣慶熙宮時及二十六日詣文禧廟時以何營軍兵隨駕以何營軍兵留陣而禁軍及馬步軍幾番幾哨磨鍊乎敢稟傳曰以金虎弘化門建陽銅龍門軍各六十名爲先後廂先後廂則訓將只率入直標下軍都領入直禁軍二十人別將除旗鼓率領挾輦軍以金虎門餉色入直軍中四十名爲之其餘軍兵及留營留陣竝置之以駕轎作行副駕轎儀仗雲寶劍及不緊侍衛竝置之詣慶熙宮時則侍衛亦只入直磨鍊可也
정조 13년
金思穆以兵曹言啓曰今四月二十六日中宮殿詣文禧廟時前後廂軍兵當爲磨鍊而取考前例則爲四百名矣今番依此磨鍊乎敢稟傳曰知道
정조 13년
金思穆以兵曹言啓曰弘化門南邊外閣外壁築墻今方撤毁修改矣弘化門入直哨官及軍兵等請出標信傍近處儀仗庫行閣推移入接撤毁處把守軍兵依北邊行閣例隨其間數如例除出嚴加守直之意分付何如傳曰允
정조 13년
具庠以訓鍊都監言啓曰弘化門南邊外閣築墻今方修改弘化門入直哨官及軍兵請出標信傍近處儀仗庫外閣權移入直撤毁處把守軍兵依北邊行閣例隨其間數如例除出守直事自兵曹草記矣弘化門入直將卒待標信移接於儀仗庫南邊行閣築墻修改處依北邊例弘化門入直軍隨其撤毁間數如例除出將校率領限畢役間嚴加守直之意敢啓傳曰知道北廊修補處軍兵先爲撤還如未畢役爲先量減可也
정조 13년
金思穆以訓鍊都監言啓曰弘化門南邊行閣築墻修改處以弘化門軍如例除出把守事草記批旨北廊修補處軍兵先爲撤還如未畢役爲先量減事命下矣弘化門北邊行閣築墻姑未完役把守軍五十名內三十名將校三人內二人竝量減而待其畢役次次撤還之意敢啓傳曰知道
정조 13년
金思穆以備邊司言啓曰卽見故司圃署提調徐有慶上疏則其所陳請凡有三條其一本署位田摠爲三千餘結而奸民割犯今爲一千五百餘結發遣本署郞官打量覈實事也其一安州嘉山博川所在訓局屯田竝與金川屯田永屬本署事也其一本署之所負於貢人者洽爲二千餘兩不可不及今備償惠廳錢三千兩限六年無邊貸下於貢人以每年本署所受五百兩次次備納事也本署以供上衙門折受位田關係至重而法綱漸弛奸僞日滋陳起相蒙稅額耗縮則打量覈實在所不已而再昨年先行於松都已見其效云爾則各處位田可以類推待秋成後擇其漏田最多處發遣該署郞廳次第打量事分付該署至於安州嘉山博川等屯田初屬訓局水沈少利及至癸卯春與本署金川屯相換之後本署多費物力築提收利再昨年又因金川民訴金川舊屯還屬本署安嘉博新堤復歸訓局本署空失所費訓局坐收其利到今還屬之請不無所據而本署旣推金川之舊屯又請關西三邑之新提則本署可謂兩得訓局不免兩失參以共濟之義決不可許施惠廳貸錢事本署之所負於貢人者至於二千餘兩之多而又不還報則貢人呼冤勢所必至今年二月因貢人上言已有令本署從長善處之命今姑置之何如傳曰允打量一事雖似無弊安知無別般弊端惟在郞官之得人令該署提調以此知悉不可不打量處待年事稍豐筵稟後以爲次次下送擧行之地可也
정조 13년
金思穆以備邊司言啓曰卽見掌苑署提調尹塾所啓則以爲本署以供上衙門殘罷則爲各司中第一七處東山所授家垈收稅比前減縮不得已稱貸貢人轉成謬例而今年閏朔以後又將不得已稱貸貢人必有別般救弊之擧然後可存本署之名若得千餘兩給貸限五年流伊還報而得其利條以代先貸之數則可革此弊爲辭而批旨有令廟堂從長拮据之命矣本署以供上衙門轉益凋殘莫可收拾之弊誠如重臣所奏在朝家軫恤之道宜有別般矯救之擧而千餘兩許貸他無拮据之策各該司稱貸賑廳錢計年還報亦多已例其在一視之政今不可異同賑廳錢一千兩許貸本署每年貢價上下時除留二百兩則五年可以充報以此分付該廳該署何如傳曰允
정조 13년
金思穆以備邊司言啓曰卽見平安前監司金履素所啓則以爲關西還弊比他道最甚而至於江邊各邑及內地若而邑則民少穀多尤有難支之勢昨年狀請移貿各穀十六萬四千二百二十石零內春夏發賣或未準詳定之價故穀簿減縮爲七百六十石零秋後發賣俱以三兩收捧以各穀計之則合爲九萬六千七百八十石零楚山定州之傍近邑鎭移轉爲四千石未發賣各穀尙至六萬三千四百餘石之多移彼遷此之際不無些少難便之端許觀來頭事勢斟酌爲之而今姑停止恐合事宜爲辭矣昨年本道還穀發賣移貿之擧蓋出於將此補彼裒多益寡之政仰體寧失之德意則或減詳定本價不計元數減縮又況於發賣移貿之際一文錢加減區別其不察及故犯至擬以重勘如贓律科條嚴立規模已成一則爲民二則爲民京外之所共知雖以來頭事言之苟利於民則自可繼行不利於民亦當姑停其行其停惟民是視而已不必以停止二字遽然硬定更令時道臣以除民弊順民情爲主或多或少或作或撤量宜擧行切勿因此筵奏輕先防塞嗣後按道之臣亦爲遵此勿替之意分付何如傳曰允停否不必硬定價本不拘詳定事曾有下敎而目下民情如不願買姑觀爲之亦好嚴飭道臣曉悉此意俾無從後隨現論責之弊最可慮者官吏染指貽弊於小民此則方欲拔例按廉亦令道伯嚴飭發賣諸邑邑還之積置如是爲弊鎭餉之亦或如許問于道伯裒益之擧使卽一體留意可也
정조 13년
金思穆以備邊司言啓曰卽見知事李柱國上疏則其一以爲北漢處在山頂初無農作之利故設置數萬石軍餉春秋斂散之際居民三四百戶賴此資生而屢値歉荒捧留本邑居民仰哺無策日漸渙散今不滿百城餉之不得蓄積已甚疎虞守城之無人控禦極爲寒心嚴立科條若値大歉之歲停捧則雖或許之而捧留一款永爲防塞事也其一以爲宣薦禁旅出身則遷轉稍廣南行則入仕窠窄一入行伍移送無路南行禁軍過六朔者隨其自願移付額外則口傳之道可無積滯之患爲辭而批旨有令廟堂稟處之命矣北漢城餉關係至重不但緩急之所須實爲城中居民之聊賴仰哺者則捧留本邑漸至夥然未免儲蓄之疎虞以致居民之流散誠爲目下可憂之端然若値大歉之歲一切防塞則凍餒垂死之民將何以運納於石确巉巖之地乎且況捧留不過一時之權宜初非每年常有之事則不必一切防塞永爲定式如非大歉荒不獲已之時則切勿容易請留於本邑之意申飭道臣宣薦禁旅之當初復設槪出於編之行伍鍊習軍旅之意而以今觀之未見實效其去其來似無緊關今若以南行口傳之少滯許以過六朔後從自願移付額外則有地處占便之類皆將厭避而移去所餘者不過略干疲殘之輩將未免苟充之患此豈當初復設之意哉此則置之何如傳曰允南行禁旅過六朔移屬事御將言不無所據卿言亦不無所見彼雖岐多此則窠窄窠窄之故有積滯之弊南行過六朔定限幾十人準此數次次移付於額外無妨乎問于別將令兵曹草記可也
정조 13년
金思穆以備邊司言啓曰分兵曹參知朴孝參上疏中穀摠吏額事令廟堂稟處事批下矣取見其疏本則以爲還穀爲弊無邑不然而其中最甚者居昌咸陽山淸安義三嘉等每邑穀摠殆至十萬而空殼之數三之二也今宜別遣摘奸反閱虛實以其虛殼三石換作實穀一石又定其穀摠大邑八萬石中邑五萬石小邑三萬石監營穀則自是盡分每邑限以一萬石兵統營之穀每邑置以四五千石而元會耗則待春作錢納于地部以補經費三營穀則歸于該營以爲需用京司吏胥皆有數額而外邑則不用此例大邑多至屢百人中邑小不下百餘人憑依官勢大爲民害今宜使外邑亦倣京司大邑七十人中邑五十人小邑三十人以此爲限或犯罪科永削吏案降定軍役爲辭矣大抵山邑糶糴之穀多爲弊誠如疏中所論已於年前有參量穀簿移貿沿邑之朝令而山邑則穀多穀多故不精沿邑則穀少穀少故價踊此所以裒多益寡之政不得行於山沿之邑而雖或有一二貿遷之處不過數年耗上生耗則穀摠漸滋民弊依舊加之以貪官猾吏夤緣舞弄爲生民切急之疾苦今以邑之大小民之多寡計戶量穀定爲分留明有恒式數外剩耗發賣上納以補經費云者誠不無意見而耗條作錢已自廟堂行會發賣上送以除民弊則今不必別爲變通虛殼捧留實爲痼弊而雖云虛殼亦有分數統以三石換作一石非但有空失國穀之慮亦不無吏緣爲奸之患竝姑置之至於官吏定額之說州府郡縣本有常額載在大典著爲金石額外加差漸至濫滋者亦由於近來法綱之不振固當申明舊典不必更定新式置之何如傳曰允穀摠戶數之排比相當誠急務而裒益則惟在方伯之淬白奉公廟堂關文雖日下千張墨心在中寧有其效此非時道伯之謂也然近以嶺穀之弊嶺民之苦無日不徹聽則國有紀綱寧或一任其如前乎依日前所下判辭先令道伯摘出一二最嗜於反弄最慣於料販者仍具所犯贓案登聞痛示懲一之擧然後次行釐正之政實合緩急之序更加嚴飭俾勿因循如是屢煩下敎而貪饕無去太之效痼弊無稍蘇之望則嶺南置道伯何爲竝以此意嚴飭可也
정조 13년
金思穆以備邊司言啓曰故僉知鄭述祚上疏批旨有可以稟處者令攸司覆奏之命矣取考其疏本則其一守摠兩廳本是外將而中年以來規模張大儼成大軍門不緊兵額漸滋生靈益竭廣州水原本自體重今以守摠兩營之權擧而畀之則可以得力於緩急以其錢穀付之有司事也其一劃野分州大小各適今以諸道言之則或地方太廣命令不能宣布民不職官長者有之或幅員如斗官府不能成樣下民偏被困苦者有之如江陵地隔大嶺而東西懸截星州界爲數百里南北絶遠宜分爲二陽川陰城龍安彦陽合於隣近事也守摠兩營存罷之論其說甚多年前至有博詢之擧諸議不一畢竟仍舊而止則軍制變通關係不小今無客更議至於州縣分合大關生民利害不可以一人之見遽議更張竝置之何如傳曰允
정조 13년
金思穆以備邊司言啓曰前修撰洪文泳上疏批旨有下廟堂稟處之命矣取考其疏本則以爲國家用人專在科擧而人多累科之誚世無需國之才以至習俗澆漓事爲叢脞若不大加更張則莫可救藥而矯救之良策鮮能留意者正坐於因循姑息之病寧不慨然不敢指陳某事之爲善策而朝廷之上群彦布列若能悉心講究則亦豈無一二策可救之方乎俾卽釐改則搜羅人材之方陶成世敎之本亶不外是爲辭矣科擧之弊前後言之者非不備至而尙未矯救者非直緣因循姑息也誠未得良法美制也雖以儒臣疏觀之只說弊而無救弊則矯革之別無良策卽此可知釐改一事宜待爛商今姑置之何如傳曰允
정조 13년
金思穆以備邊司言啓曰卽見前校理南鶴聞所懷則以爲使行時譯員之數太多無益國事而不問象舌之能否一從燕行之次第苟充員額皆帶包卜耗財無計百弊俱生而至於探察事情酬接言語則漫然不省今年爲始節使與別行譯官額數漸次減損無使濫雜申飭譯院以時課試必擇其有才能言者勿拘當次充額以送則行之未久可見成效爲辭矣譯舌之不嫺本技苟充赴燕已成痼弊實非細憂及今矯救不可少忽而第譯業近甚凋敗燕行自有定額以此十年當次之行爲一分聊生之道而今若猝然減省則不但無救弊之效適足爲呼冤之端且雖使減額而本業旣失聊賴平日初不肄習則苟充之弊必當與前無異額數則仍舊置之令本院着意勸課俾各另加嫺習期有成效何如傳曰允
정조 13년
金思穆以備邊司言啓曰前司諫沈埉上疏批旨內其中不無一二可以申飭者令廟堂回啓稟處事命下矣取見其疏本則其一科弊矯救之道而請倣鄕貢里選之制內而京師外而八路精抄實才修成冊子京師則自四學轉報大學八路則自本官轉報監營自禮部考其冊子使之許赴仍設面試如有不文而猥參者內而學宮外而營邑嚴加重勘俾無濫擧之弊事也其一以泮庠之歲末設行事違一定之規士失三餘之業弱者不免生病病者或至難醫更令申飭期於寒前畢試事也其一童蒙敎官便作冗散無實甚矣請令敎官分屬四學與本學訓導分番遞直訓導敎誨而敎授學製時亦令敎官講製童蒙分等施賞事也其一文武蔭仕淹滯沈屈近年以來蔭路頗廣仕滿而未試守宰者殆過半百銓家惟循顔私不問才能故侉毗者圖占腴邑恬雅者不得一擬另飭銓部初倅未疎通前勿許甄復守宰州牧以下遞陞作窠循次差遣俾免積薪之嘆事也其一都雇之貿賤賣貴取殖要利專出於富漢之手操縱舞弄百物踊貴廟堂之議亦欲必罷而不罷者富漢輩百計圖囑民受其害請令嚴立科條革罷都雇事也其一各軍門貿米公文下去外邑之後私商賣買一切禁斷持錢入市空手而歸京貢米之以錢折給米價常踊豐凶無異請令備局行會俾無外邑禁買之患貢米代給之弊事也今此六條陳弊之說不無一二可取之言科弊之不可不矯救不待臺臣之疏論已有聖敎之申諭鄕擧之法言非不美而古制難行面試之規行之未久而旋卽寢罷蓋其說則易做時則難從古已然尙未得矯救之良法以致因循而迄今則固不宜造次立談之間可以定制容俟日後博詢處之而陞庠之當朔設行前後飭敎新有定式今無容更飭而敎官之分屬四學童蒙之別設課試事近創制有難輕議文蔭武疎通之政或以科榜之久或以年齒之高軫其淹滯之歎施以甄拔之恩又以落仕最久懸註調用格外異恩無遠不被疎滯之政無以復加若以初倅之未除永枳守宰之甄復則將使歷試已著之才反有一斥不復之歎其爲湮鬰殆有甚焉而銓家之循私或如其言固當另飭不宜立法至於都雇之禁貿米之弊禁非不嚴弊固如前臺臣之言亦有意見更以此意申飭法司與該道何如傳曰允
정조 13년
金思穆以備邊司言啓曰前獻納柳匡天上疏批旨內言多切實當留意其中可以措諸施爲者許令廟堂稟處事命下矣其所疏論凡有十條而其中嚴賑政以究實惠定經界以均賦役詰戎政以整軍額分製講以祛科弊變通官制而文蔭武交差革罷均役而矯救民瘼等說或有自朝家不待臺言而已有申飭者或有雖知弊源而有難變更者其論賑政經界條中饑口之廣抄賑政之務精前後聖敎已勤提飭官市之斛量不同牛酒之禁令漸弛云者其爲弊端誠如臺言宜自廟堂更加關飭而經界之紊厥惟久矣改量之令前已行會已多外方之次第擧行者其論戎政科弊條中勳府校院冒占之額軍官鄕任假帖之類佛堂之毁破居士之歸俗査括逃避之民添補闕漏之額者其所條列言固可取事難遽行此宜漸次搜禁不當過致騷擾徐圖施行未爲不可而科場之早呈催考借述買筆行私不公等三條說弊誠有意見而其爲救弊之道不過製述講經分額各取而已則未免有說無救之歸官制條中外邑六年窠之改爲三年察訪參下窠之陞爲參上防禦邊地之外武蔭之窠與文官通融交差之說前以蔭武十餘窠定爲文臣窠則雖非大更張亦可謂小變通今以數百年已定之官制不可爲一人一時之言容易變改至若均廳之革罷軍摠之減除又是變通之大者雖有末弊之可言者固當講究其生財代充之道而後徐議其沿革之方而今乃以宮房之折受冗官之廩祿逆家廢寺田土之隱漏無馬牧場無松封山蘆草泥生之稅堤堰蒙利之處欲爲査現以代均廳需用之費者零瑣湊合不足爲裕國之道而京外軍摠之盡行沙汰只選十萬精兵餘皆收布以補經用云者務精不務多固是兵家之例談而減額之後選又不精則將起無兵之嘆終歸有識之憂其所以詰戎乃所以弛備書生談兵本自疎迂無容稟處竝姑置之而十條之外又有疏末附陳者臺選掌通之多濫三館分榜之不嚴或請選部之申飭或請主圈之科罪此則竝依所請更加嚴飭又論驛路凋殘之弊而復戶之預賣者與受同罪位田之割入者査出還給爲請矣近來諸驛果多此弊今以疏辭關飭京外何如傳曰允
정조 13년
金思穆以備邊司言啓曰卽見前正言李錫夏上疏則其一近來士習不端科場不嚴詩之十八句賦之三十句方爲成篇而今則詩不過十五六句賦亦止卄六七句甚至虛頭以下預書虛套空間追塡嚴立禁條頒示京外事也其一水原中軍令銓曹備擬事也科場之申明禁條試文之各定句數大臣頃已筵稟嚴飭而至於預書追塡之習尤極駭然預書於入場之前追塡於出題之後奸僞滋生士習至此科弊之甚莫過於是而凡其革弊之方專係於掌試之臣苟使掌試者明着心目臨券精考則預書之跡追塡之痕一按紙面自當立視隨所現摘發定罪無或放過則不出數三科場可以永祛此弊此後大小科試嚴飭京外試官使之一一詳察若有犯者卽施重律以爲畏法自戢之地水原中軍自該曹差出事前因該邑狀請已爲許施置之何如傳曰允
정조 13년
金思穆以備邊司言啓曰卽見前司諫李師濂所啓則以爲賣鄕之習無邑無之遞置無常貨賂公行隨窠豐薄各有定價事之鄙悖莫此爲甚鄕所有罪則守宰之任自除汰斷不可已而新差之後以其單望卽報營門以爲照管之地則必不敢任意數易行會諸道嚴加禁戢犯者施以贓汚之律爲辭而批旨有廟堂稟處之命矣外邑奸鄕輩圖囑爭任之弊果如臺言則誠極駭痛而其所矯弊惟在於該邑守宰雖使之擬望報營若於報營之時不能從公擬望則弊本依舊自在事面徒歸屑越此非自廟堂定式行會之事置之何如傳曰允
정조 13년
金思穆以備邊司言啓曰前掌令李師曾上疏批旨有兩件事令廟堂稟處之命矣取見其疏本則其一進上之物莫不以土之所産而昔之美土今爲惡土者旣非一二邑雖居其土畏其土疾不食其生冷之物而止於果實之封進則勿論土品之美惡無非厥土之所産石榴蓮實亦是進上生物自今惡土之邑則特停土産之生物代封乾物事也其一近年以來各驛之凋殘轉甚究其弊源一則驛吏之女公然漏籍也一則驛奴之子冒濫陞吏也驛吏奴戶籍名曰形止案每式年磨勘於道臣及兵曹而視之尋常已成謬例自己酉式爲始驛女漏籍之弊驛奴陛吏之習一切嚴防復踵前習察訪隨現重繩之意令兵曹嚴飭諸道事也進上果實代封事臺疏所論雖不明言某道某邑之土品美惡而生果名色則旣擧石榴蓮實兩種矣發關於各該道石榴蓮實封進邑中水土之昔美而今惡者使之一一報來乾物代捧一款更爲稟定實合愼重之道驛吏奴形止案事前後申飭不翅申嚴而又因大臣陳白以各驛許贖陞吏之弊纔已發關知委各道今不必疊床置之何如傳曰允